Søndag spillede Jammerbugt FC et vigtigt nedrykningsopgør mod det tidligere superliga-hold Esbjerg fB. Men lige op til kampen meldte Jammerbugt FCs tyske ejer sig pludselig syg. Han var derfor ikke til stede på tilskuerrækkerne - og gik glip af en helt sensationel dag for sit hold. De fremmødte fans på stadion i Jetsmark undrede sig da også over, hvor den tyske ejer Klaus-Dieter Müller blev af. Heldigvis kunne spillerne, som desuden ikke har fået deres løn udbetalt, se bort fra den sygemeldte ejer. De vandt sensationel 2-1 i en sejr, der betød, at Jammerbugt FC igen er med i kampen om at undgå nedrykning. Dårlig mave Kort før kampen meddelte Klaus-Dieter Müller, at han var syg med dårlig mave. Det skete, mens en gruppe lokale sponsorer sad og ventede på, at ejeren skulle komme og lave et oplæg til kampen. De måtte vente forgæves, for Klaus-Dieter Müller dukkede aldrig op. Men så snart skuffelsen hos de lokale sponsorer havde lagt sig, kom der igen nyt i sagen om kaosklubben. En gruppe erhvervsdrivende i lokalområdet stod sammen med direktør og sponsor i Jammerbugt FC, Per Mariager, frem. De ville købe klubben af Klaus-Dieter Müller. Kampen udenfor banen er dog fortsat uafgjort. Per Mariager og investorgruppen har budt en million kroner. Den tyske ejer forlanger minimum syv millioner kroner, så hvor den kamp ender, er endnu uvist. TV2 Nord erfarer, at en gruppe af kreditorer er på vej med en konkursbegæring til skifteretten i Hjørring. Hør interviewet med Per Mariager:

Opsummering:
Trods ejersvigt vandt den nordjyske klub nedrykningsopgøret.